Marlborough House is ’n woning in Westminster, Londen. Dit is in Pall Mall geleë, net oos van Sint James-paleis, en huisves tans die Britse Statebond se hoofkantoor. Die huis is gebou vir Sarah Churchill, die Hertogin van Marlborough, ’n vertroueling van koningin Anna. Die hertogin wou ’n sterk, eenvoudige huis hê en sir Christopher Wren het toe dié huis met sy steenmure ontwerp wat in 1711 voltooi is en langer as ’n eeu die tuiste van die Hertoë van Marlborough was. Die huis is in 1817 deur die Britse koningshuis oorgeneem. In die 1820's was daar planne om dit te sloop en te vervang deur blokke duur huise, maar dit is nooit deurgevoer nie. Die huis is gebruik deur lede van die koningsgesin en van 1853 tot 1861 het prins Albert gereël dat dit deur die Nasionale Kunsopleidingskool, later die Koninklike Kunskollege, gebruik word. Daarna is dit aansienlik vergroot vir die Prins van Wallis deur sir James Pennethorne, wat ’n paar kamers en ’n stoep bygevoeg het. Van 1863 tot hy in 1901 koning Edward VII geword het, was dit die Prins van Wallis se huis.